Kinnisasjade jahindusliku kasutamise leping nr 2024IVJS-VV

	17.06.2024 nr 10-12/24/575-1
			
Riigi Kaitseinvesteeringute Keskus (edaspidi RKIK, lepingupool või koos kasutajaga lepingupooled), registrikood 70009764, aadress Järve 34a, 11314 Tallinn, mida põhimääruse alusel ja kooskõlas kaitseministri 02.08.2017 käskkirjaga nr 426 „Asutuse määramine Kaitseministeeriumi valitsetaval riigimaal jahipidamiseks vajalike kokkulepete sõlmimiseks“ esindab peadirektor Magnus-Valdemar Saar ühelt poolt 

ja

MTÜ IDA-VIRU JAHIMEESTE SELTS (edaspidi kasutaja, lepingupool või koos RKIK-iga lepingupooled) registrikood 80050897, aadress Oru tn 1a, Jõhvi linn, Jõhvi vald, 41535 Ida-Viru maakond, mida esindab juhatuse esimees Marko Vinni, teiselt poolt

lähtudes riigivaraseaduse § 2 lõikest 3, jahiseaduse § 25 lõikest 1, kaitseväe korralduse seaduse 6. peatükist, relvaseaduse § 85 lõigetest 1 ja 5, kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punktidest 2 ja 13

sõlmisid lepingupooled kinnisasjade jahindusliku kasutamise lepingu (edaspidi leping) alljärgnevas:

1.	Lepingu objekt

1.1.	Lepingu objektiks on Vaivara jahipiirkonnas nr JAH1000026 asuvad maatükid, mis on antud RKIK valdusesse. Lepingu sõlmimisel hetkel on lepingu objekti koosseis toodud lisas 1.
1.2.	Lepingu objekt kuulub enamuses Sirgala harjutusvälja (edaspidi SHV) koosseisu. SHV on asutatud Vabariigi Valitsuse 12. juuni 2008. a korraldusega nr 272 „Kaitseväe Sirgala harjutusvälja asutamine ja riigivara tasuta üleandmine.“ ning laiendatud Vabariigi Valitsus 21.12.2023 korraldusega nr 301 „Kaitseväe Sirgala harjutusvälja laiendamine“.
1.3.	Kasutajal on mistahes hetkel keelatud minna lisas 2 kirjeldatud UXO-alale.

2.	Ohutus

2.1.	SHV on harjutusväli ehk maa- või mereala koos selle kohal oleva õhuruumiga ja seal asetsevate väljaõppeehitiste kompleksiga, kus korraldatakse taktikalisi harjutusi, õppusi, laskmisi ja lõhketöid ning katsetatakse relvi, lahingumoona, lahingu- ja muud tehnikat. Viimaste tegevuste toimumise ajal on SHV-l viibimine keelatud.
2.2.	SHV piir on tähistatud kollase- ja punasetriibuliseks värvitud piiripostide või puudega. Teedele ja radadele on paigaldatud statsionaarsed ning vajadusel ajutised tõkkepuud, mille juurde pannakse potentsiaalselt ohtliku tegevuse korral tõkestajad, kes tagavad inimeste mittesattumise ohualale. 
2.3.	SHV-le on paigaldatud lipumastid, kuhu üks tund enne ohtliku tegevuse algust heisatakse punased hoiatuslipud. Sellised märguanded on kasutusel laskeharjutuste, käsigranaadi viskeharjutuste, lõhke- ja demineerimistööde korral. 
2.4.	Informatsiooni saamiseks harjutustest on harjutusvälja ümbrusesse paigaldatud infotahvlid. Tahvlitel on üleval harjutusvälja skeem koos tähtsamate objektidega (hooned, veekogud jne), harjutusvälja tähistamise ja sulgemise kord ning kasutamise graafik kuni kahe nädala osas, samuti harjutusvälja vastutava isiku kontaktandmed.
2.5.	Infot SHV-l toimuvate harjutuste, õppuste jmt kohta leiab ka harjutusväljade kodulehelt aadressil https://mil.ee/kaitsevagi/harjutusvaljad/#t-sirgala. 

3.	Lepingu tingimused

3.1.	Lepinguga annab RKIK kasutajale õiguse jahipidamiseks lepingu objektil, v.a punktis 1.3 viidatud alal.
3.2.	Kasutaja ja tema liikmed on kohustatud jahipidamisel järgima seadust, käesolevat lepingut ning harjutusvälja grupi ja/või RKIK-i antud juhiseid ja korraldusi.
3.3.	Kasutaja (või selle liige) kinnitab, et kui pole tegemist punktis 3.6 kirjeldatud juhtumi(te)ga, kontakteerub ta (või selle liige) harjutusvälja grupiga telefonitsi ainult tööpäevadel ajavahemikul kell 08.00–17.00.
3.4.	Kui kasutaja või selle liige soovib lepingu objektil või selle vahetus läheduses (kus on suur tõenäosus et koer või jahiloom jookseb SHV-le) organiseerida jahiseaduse tähenduses ühisjahti, on ta kohustatud ühisjahi toimumise kooskõlastama esimesel võimalusel, kuid mitte vähem kui 48 tundi enne selle toimumist, harjutusvälja grupiga (punkt 7.3.2). Kooskõlastuse viis, vajalikud tegevused ja edastatav info lepitakse kokku harjutusvälja grupiga.
3.5.	Kui kasutaja või selle liige soovib lepingu objektil pidada üksikjahti, on ta kohustatud selle kooskõlastama harjutusvälja grupiga mitte vähem kui 24 tundi ette.
3.6.	Kui kasutajal või selle liikmel tekib põhjendatud vajadus lepingu objektile sisenemiseks (näiteks on vaja lepingu objektile jooksnud jahikoer tagasi tuua ja/või jahiseaduse § 25 lõikes 3 nimetatud juhud), tuleb eelnevalt saada kooskõlastus harjutusvälja grupilt telefoni teel. 
3.7.	Jahindusrajatised

3.7.1.	Kasutaja on kohustatud harjutusvälja grupi nõudmisel esitama lepingu objektil asuvate jahindusrajatiste asukohad hiljemalt 14. (neljateistkümne) päeva jooksul arvates vasavasisulise päringu saamisest.
3.7.2.	Uute jahindusrajatiste rajamiseks peab kasutaja saama eelnevalt harjutusvälja grupi kooskõlastuse.
3.7.3.	Kui ei lepita kokku teisiti, kohustub kasutaja lepingu lõpetamisel või ülesütlemisel jahinduslikud rajatised likvideerima lepingu kehtimise viimaseks päevaks.
3.7.4.	Harjutusvälja grupil on on õigus nõuda kasutajalt jahinduslike rajatiste likvideerimist või teisaldamist kolmekümne (30) päeva jooksul, kui:

3.7.4.1.	need on amortiseerunud ja/või kasutuseta;
3.7.4.2.	need segavad püsivalt Kaitseväele seatud ülesannete täitmist.

3.8.	Püüniste (jahiseadus § 28) või mistahes püsivate püügiriistade paigaldamiseks peab kasutaja saama eelnevalt harjutusvälja grupi kooskõlastuse.
3.9.	Kasutaja kohustub kasutama lepingu objekti heaperemehelikult. Jahipidamise ega muu tegevusega ei tohi kasutaja kahjustada lepingu objekti, sellel asuvat vara ega luua takistusi Kaitseväele lepingu objekti kasutamisel. Sealhulgas ei tohi mistahes moel takistada lepingu objekti aladel kulgevatel teedel liiklemist (teid kinni parkida jmt).
3.10.	Kasutajal on keelatud lepingu objekti reostada - igasugune olmeprügi ja muud jäätmed tuleb enda järelt ära koristada.
3.11.	Kasutajal ja selle liikmetel pole õigust tasuta või tasu eest loovutada või edasi anda või vahendada punktis 3.1 antud õigust kolmanda(te)le isiku(te)le ilma RKIK kontaktisiku (punkt 7.3.1) eelneva kirjaliku nõusolekuta, v.a seadusest tulenevad juhud.
3.12.	Kasutajal on lubatud lepingu objektil kasutada maastikusõidukeid (ATV, ARGO ATV, raudhobu, lumesaan) eeldusel, et neid kasutatakse jahiseadusest tuleneval eesmärgil (tabatud ulukite maastikult ära toomiseks, ulukihoolde tööde teostamiseks jmt).
3.13.	Kasutaja liikmed varustavad oma sõiduvahendid lepingu objektil peatudes infosildiga, millel peab olema arusaadavalt välja toodud:

3.13.1.	viide jahiseltsile;
3.13.2.	sõiduki valdaja mobiili number.

3.14.	Kasutajale antakse enne ühisjahi toimumist üle üks koopia SHV sissepääsude/tõkkepuude võtmetest, mis tuleb jahi lõppedes tagastada.

4.	Tasu lepingu eest

4.1.	RKIK ja kasutaja on kokku leppinud, et lepingu alusel ei võeta lepingupooltelt tasu ning kasutajalt ei nõuta uluki tekitatud kahju hüvitamist.

5.	Lepingu kehtivus

5.1.	Leping kehtib alates selle kahepoolsest allkirjastamisest kuni 01.10.2032 (kaasa arvatud) tingimusel, et kasutajal on kehtiv Vaivara jahipiirkonna (JAH1000026) kasutusõiguse luba.
5.2.	Leping lõpeb automaatselt punktis 5.1 viidatud jahipiirkonna kasutusõiguse loa lõppemise, kehtetuks tunnistamisega vmt asjaoluga, mille alusel kasutajal lõpeb või peatub Vaivara jahipiirkonna kasutusõigus.
5.3.	Leping lõpeb vastava(te) katastriüksus(t)e osas automaatselt juhul, kui need võõrandatakse või nende suhtes lõpeb RKIK valdamise õigus (näiteks antakse katastriüksused üle teisele riigivara valitsejale).
5.4.	RKIK-il on õigus leping, sh osaliselt, ühepoolselt etteteatamisajata üles öelda ja keelata lepingu eseme jahinduslik kasutamine, kui:

5.4.1.	kasutaja või selle liige rikub lepingu tingimusi, sh ei täida RKIK või harjutusvälja grupi antud kirjalikke ja/või suuliseid juhiseid või korraldusi. Lepingu tingimuste rikkumise teate edastab RKIK kasutajale vastavalt punktile 6.1, kusjuures sama puuduse või rikkumise kohta saadetud korduvat teadet loetakse uueks lepingu rikkumiseks.
5.4.2.	lepingu objekti on vaja riigivõimu teostamiseks või muul avalikul eesmärgil (riigivaraseaduse § 20 lõige 2).

5.5.	Lepingut ei pikendata, mõlema lepingupoole nõusolekul sõlmitakse enne kehtiva lepingu lõppemist uus leping.
5.6.	Kasutaja võib lepingu igal ajal üles öelda, teavitades sellest RKIK-i kirjalikult 30 päeva ette.

6.	Teadete edastamine

6.1.	Teated, mis võivad sisaldada õiguslikke tagajärgi ja mille edastamise kohta ei ole käesolevas lepingus kokku lepitud teisiti, peab lepingupool esitama digitaalselt allkirjastatuna. Teade loetakse nõuete järgi edastatuks, kui see on (digitaalselt allkirjastatuna) edastatud lepingupoole e-posti aadressile, mis on toodud punktis 7.3.
6.2.	Informatsioonilist teadet, millel ei ole õiguslikke tagajärgi, samuti korraldusliku iseloomuga või kiireloomulist teadet võib edastada telefoni või e-posti teel (allkirjastamata) punktis 7.3 toodud kontaktisikutele.
6.3.	Punktis 7.3 viidatud e-postile saadetud teade (nii allkirjastatud, kui ka allkirjastamata kujul) loetakse kätte saaduks ühe tööpäeva möödumisel pärast e-kirja saatmist.

7.	Lõppsätted

7.1.	Pooled sõlmivad kõik lepingu muudatused lepingu lisadena, mis jõustuvad, kui mõlemad lepingupooled on need allkirjastanud või muudatuses määratud ajal.
7.2.	Lepingu üksiku sätte kehtetus ei too kaasa kogu lepingu või selle teiste sätete kehtetust.
7.3.	Lepingupoolte esindajad ja nende kontaktandmed lepingu täitmisel:

7.3.1.	lepingulistes küsimustes RKIK-i esindaja: Alvar Pern, tel 5866 7360, e-post alvar.pern@rkik.ee;
7.3.2.	lepingu objekti (sh SHV) kasutamisega seotud küsimustes: harjutusvälja grupp, tel 5302 7449, e-post sirgala@rkik.ee;
7.3.3.	kasutaja esindajad: Andrey Zhebrovskiy, tel 5322 9622, e-post vaivarajp@gmail.com.

7.4.	Punktis 7.3 nimetatud lepingupoolte esindajate muutumisel tuleb teist lepingupoolt teavitada e-posti teel (punkt 6.2). Lepingupoolte esindajate ja/või kontaktandmete muutmist ei loeta lepingu muudatuseks punkti 7.1 tähenduses.
7.5.	Lepinguga seonduvad eriarvamused ja vaidlused püütakse lahenda läbirääkimiste teel. Kui lepingust tulenevaid vaidlusi ei õnnestu läbirääkimistega lahendada, lahendatakse vaidlus Harju maakohtus.
7.6.	Leping on sõlmitud digitaalselt allkirjastatult.

8.	Lisad

8.1.	Lisa 1. Lepingu objekt
8.2.	Lisa 2. Uxo-ala

(allkirjastatud digitaalselt) 		(allkirjastatud digitaalselt)

Magnus-Valdemar Saar		Marko Vinni			
peadirektor		juhatuse esimees